CELEX: 32016D1072
Language: sk
Date: 2016-06-29 00:00:00
Title: Vykonávacie rozhodnutie Komisie (EÚ) 2016/1072 z 29. júna 2016, ktorým sa ukončuje antidumpingové konanie týkajúce sa dovozu určitých filtrov z keramickej peny s pôvodom v Čínskej ľudovej republike

2.7.2016   
            
            
               SK
            
            
               Úradný vestník Európskej únie
            
            
               L 178/22
            
         VYKONÁVACIE ROZHODNUTIE KOMISIE (EÚ) 2016/1072
   z 29. júna 2016,
   ktorým sa ukončuje antidumpingové konanie týkajúce sa dovozu určitých filtrov z keramickej peny s pôvodom v Čínskej ľudovej republike
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1225/2009 z 30. novembra 2009 o ochrane pred dumpingovými dovozmi z krajín, ktoré nie sú členmi Európskeho spoločenstva (1), a najmä na jeho článok 9 ods. 1,
   keďže:
   1.   POSTUP
   
   
               (1)
            
            
               Európska komisia (ďalej len „Komisia“) začala 14. augusta 2015 antidumpingové prešetrovanie, pokiaľ ide o dovoz určitých filtrov z keramickej peny s pôvodom v Čínskej ľudovej republike (ďalej len „ČĽR“) do Únie na základe článku 5 nariadenia (ES) č. 1225/2009 (ďalej len „základné nariadenie“). Uverejnila oznámenie o začatí konania v Úradnom vestníku Európskej únie
                   (2) (ďalej len „oznámenie o začatí konania“).
            
         
               (2)
            
            
               Komisia začala prešetrovanie na základe podnetu, ktorý podala 1. júla 2015 spoločnosť Vesuvius GmbH (ďalej len „navrhovateľ“). Výroba navrhovateľa predstavuje viac než 25 % celkovej výroby predmetných filtrov z keramickej peny v Únii. Podnet obsahoval dôkazy o dumpingu a značnej ujme, ktorá z neho vyplýva, čo sa považovalo za dostatočný dôvod na začatie prešetrovania.
            
         
               (3)
            
            
               V oznámení o začatí konania Komisia vyzvala zainteresované strany, aby sa na ňu obrátili s cieľom zúčastniť sa prešetrovania. Komisia okrem toho osobitne informovala navrhovateľa, ostatných známych výrobcov v Únii, známych vyvážajúcich výrobcov a orgány ČĽR, známych dovozcov, dodávateľov a používateľov, obchodníkov, ako aj združenia, o ktorých je známe, že sa ich začatie prešetrovania dotkne, a vyzvala ich na účasť.
            
         
               (4)
            
            
               Zainteresované strany mali možnosť vyjadriť sa k začatiu prešetrovania a požiadať o vypočutie pred Komisiou a/alebo úradníkom pre vypočutie v obchodných konaniach.
            
         2.   STIAHNUTIE PODNETU A UKONČENIE KONANIA
   
   
               (5)
            
            
               Navrhovateľ listom z 8. marca 2016 určeným Komisii stiahol svoj podnet.
            
         
               (6)
            
            
               Keď navrhovateľ v súlade s článkom 9 ods. 1 základného nariadenia stiahne svoj podnet, možno konanie ukončiť, okrem prípadu, keď by takéto ukončenie nebolo v záujme Únie.
            
         
               (7)
            
            
               Komisia dospela k názoru, že antidumpingové konanie by sa malo ukončiť, pretože pri prešetrovaní nevyšli najavo žiadne skutočnosti svedčiace o tom, že by takéto ukončenie nebolo v záujme Únie. Zainteresované strany boli náležite informované a mali možnosť predložiť pripomienky. Komisia nedostala žiadne pripomienky, ktoré by viedli k záveru, že by takéto ukončenie nebolo v záujme Únie.
            
         
               (8)
            
            
               Komisia preto dospela k záveru, že antidumpingové konanie týkajúce sa dovozu určitých filtrov z keramickej peny s pôvodom v ČĽR do Únie by sa malo ukončiť.
            
         
               (9)
            
            
               Toto rozhodnutie je v súlade so stanoviskom výboru zriadeného podľa článku 15 ods. 1 základného nariadenia,
            
         PRIJALA TOTO ROZHODNUTIE:
   Článok 1
   Antidumpingové konanie týkajúce sa dovozu do Únie filtrov z keramickej peny charakterizovaných priemernou pórovitosťou do 60 ppi (pór na palec) a odolnosťou voči tepelným šokom pri zmene teploty spôsobenej prietokom roztaveného kovu z teploty okolia na minimálne 1 300 °C a vyrobených z keramického materiálu iného než sú:
   
               —
            
            
               kremičité fosílne múčky alebo podobné kremičité hlinky alebo
            
         
               —
            
            
               materiály obsahujúce zirkóniu (oxid zirkoničitý ZrO2) v množstve vyššom než päťdesiat hmotnostných percent,
            
         s pôvodom v Čínskej ľudovej republike, ktoré v súčasnosti patria pod číselné znaky KN ex 6903 10 00, ex 6903 20 10, ex 6903 20 90, ex 6903 90 10, ex 6903 90 90 a ex 6909 19 00, sa týmto ukončuje.
   Článok 2
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      V Bruseli 29. júna 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 343, 22.12.2009, s. 51.
   
      (2)  Oznámenie o začatí antidumpingového konania týkajúceho sa dovozu určitých filtrov z keramickej peny s pôvodom v Čínskej ľudovej republike (Ú. v. EÚ C 266, 14.8.2015, s. 14).